Iуащхьэмахуэ хуэдэу фи насыпыр лъагэ ухъу!
Иужьрей уэзджынэм и махуэшхуэр щаIэт гуфIэгъуэ зэIущIэхэр гукъинэжу къыщызэрагъэпэщащ ди республикэм и щIыналъэ псоми. Iуащхьэмахуэ щIыналъэ администрацэм и пресс-IуэхущIапIэм и лэжьакIуэ Тарим Алисэ хъыбар къызэрыдигъэщIамкIэ, щIыпIэм щылажьэ курыт школхэм щекIуэкIащ апхуэдэ зэхуэсхэр. Абыхэм хэтащ щIыналъэм и унафэщIхэр, егъэджэныгъэмкIэ IэнатIэм и лIыкIуэхэр, адэ-анэхэр.
Гундэлэн къуажэм дэт курыт школ №1-м щекIуэкIа гуфIэгъуэ зэIущIэм ныбжьыщIэхэм ехъуэхъуну зыкъригъэхьэлIат Iуащхьэмахуэ щIыналъэм и администрацэм и Iэтащхьэм и къуэдзэ Афашоковэ Раисэ.
— Иужьрей уэзджынэр школыр къэзыух дэтхэнэ цIыхум и дежкIи мыхьэнэшхуэ зиIэ Iуэхугъуэщ. Фэ, ныбжьыщIэхэ, иджыри къыфпэщылъщ мы дунеишхуэм фи увыпIэ къыщывгъуэтыну, фыхущIэкъун хуейщ къэралым, фыщалъхуа хэкум ипэжыпIэкIэ сэбэп фазэрыхуэхъуным, — къыхигъэщащ Афашоковэм. — А мурад псоми я лъабжьэр курыт школым щызэвгъэгъуэта щIэныгъэрщ, вбгъэдэлъ зэфIэкIырщ. Си фIэщ мэхъу балигъ гъащIэм ехъулIэныгъэфIхэр зэрыщызыIэрывгъэхьэнур, фи акъылри къарури фIыуэ тлъагъу ди республикэм и зэпэщыныгъэм зэрыхуэвгъэпсынур. Iуащхьэмахуэ хуэдэу фи насыпыр лъагэ ухъу!
ГуфIэгъуэ зэхуэс дахэ щекIуэкIащ Тырныауз дэт гимназие №5-нэми. Ар къэзыух ныбжьыщIэхэм гуапэу ехъуэхъуащ Iуащхьэмахуэ районым Мылъку зэхущытыкIэхэмкIэ, щIыр къызэрыгъэсэбэпыпхъэмрэ мэкъумэш хозяйствэмкIэ и IэнатIэм и унафэщI Согаевэ Сапият. Махуэшхуэр зейхэм защыхуигъазэм абы жиIащ районым экономикэ, социальнэ я лъэныкъуэкIэ адэкIи зиужьынымкIэ зи щIалэгъуэхэм куэдкIэ зэращыгугъыр.
Нейтринэ жылэм, Тырныауз дэт курыт школхэм, лицей №1-м къыщызэрагъэпэща гуфIэгъуэ дауэдапщэхэм хэтащ щIыналъэ ХэхакIуэ комиссэм и тхьэмадэ Джаппуев Дэниял, къалэ администрацэм и Iэтащхьэ Джаппуев Руслан, абы и къуэдзэ Атмурзаев Мурат, район администрацэм физическэ щэнхабзэмрэ спортымкIэ и къудамэм и пашэ Жаппуев Магомед сымэ, нэгъуэщIхэри. Ахэри гуапэу ехъуэхъуащ балигъ гъащIэм хэувэ сабийхэм.
Ди республикэм и щIыпIэ нэхъ лъагэ дыдэхэм щитIысыкIа Терскол, Эльбрус жылэхэми Iэтауэ щагъэлъэпIащ иужьрей уэзджынэм и махуэшхуэр, ипэ махуэм абыхэм уэс къызэрыщесам щхьэкIэ къэмынэу. Терскол щекIуэкIа гуфIэгъуэ зэIущIэм ныбжьыщIэхэм щратащ пхъэм къыхэщIыкIа IункIыбзэIух ин, балигъ гъащIэм хэзышэ «бжэр ирыIуахыну». А хабзэр школым къыдогъуэгурыкIуэ 1967 гъэ лъандэрэ. Абы щыгъуэ курыт школыр япэу къэзыуха ныбжьыщIэхэми апхуэдэ тыгъэ хуащIауэ щытащ. Эльбрус къуажэм махуэшхуэм и щIыхькIэ щызэхаубла джэгушхуэм гури псэри зэщIиIэтэрт. Курыт школыр къэзыуххэр дэхуарзэрт «Школ вальсым» и макъамэ гуакIуэм.
ЩIыналъэм и еджапIэхэр мы гъэм къаух ныбжьыщIи 169-м. Абыхэм я процент 40-м увыпIэфIхэр къыщахьащ олимпиадэ зэмылIэужьыгъуэхэм. ЗэIущIэхэм я кIэухыу щIыхь, щытхъу тхылъхэр иратыжащ еджэным къыхэжаныкIа апхуэдэ ныбжьыщIэхэм.
* * *
Бахъсэн районым хыхьэ жылэхэм дэт курыт школхэми накъыгъэм и 25-м щагъэлъэпIащ Иужьрей уэзджынэм и махуэр.
Уэзджынэм и макъ жьгъырур а махуэм яхуэгъэпсат ныбжьыщIэ 1043-м. Абыхэм ящыщу 11-нэ классыр къаух цIыху 347-м. Махуэшхуэр зейхэм ехъуэхъуну школхэм кIуат къуажэ, къалэ, администрацэхэм я лIыкIуэхэр, КъБР-м и Парламентым и депутатхэр.
Школыр къэзыуххэм папщIэ ягъэхьэзыра махуэшхуэ концертхэр щекIуэкIащ районым и еджапIэ псоми. Абыхэм хэтащ сабий садхэм я гъэсэн цIыкIухэмрэ езанэ классым щIэсхэмрэ. Иужьрей уэзджынэм иращIэкIа гуфIэгъуэхэр зэхуащIыжащ вальсхэмкIэ, уафэгум яутIыпщ шар гъэпщахэмкIэ, къафэрэ джэгухэмкIэ.
ЖЫЛАСЭ Маритэ.
